„9.

395 L 0017: Directiva 95/17/CE a Comisiei din 19 iunie 1995 de stabilire a normelor de aplicare a Directivei 76/768/CEE în ce privește neincluderea unuia sau a mai multor ingrediente pe lista folosită pentru etichetarea produselor cosmetice (JO L 140, 23.6.1995, p. 26). În sensul prezentului acord, dispozițiile directivei sunt adaptate după cum urmează: (a) la articolul 9, al doilea paragraf se înlocuiește cu următorul text: «(a) În cazul în care decizia autorității competente a unui stat membru UE este contestată de un alt stat membru al UE, Comisia adoptă o decizie în conformitate cu procedurile menționate la articolul 10 din Directiva 76/768/CEE a Consiliului și informează Autoritatea de Supraveghere a AELS cu privire la decizia sa. (b) În cazul în care decizia autorității competente dintr-un stat membru al UE este contestată de un stat AELS: (i) Statul AELS prezintă argumentele sale motivate Autorității de Supraveghere a AELS. (ii) Atunci când Autoritatea de Supraveghere a AELS consideră contestația nejustificată, în urma unei examinări efectuate în conformitate cu procedurile stabilite în temeiul articolului 4 litera (d) din Protocolul 1 la prezentul acord, aceasta decide să nu transmită Comisiei contestația și informează Comisia despre decizia sa. (iii) Atunci când Autoritatea de Supraveghere a AELS consideră contestația justificată, aceasta o transmite Comisiei. (iv) Comisia inițiază procedurile menționate la articolul 10 din Directiva 76/768/CEE a Consiliului. (v) Comisia informează Autoritatea de Supraveghere a AELS despre decizia sa. (vi) Atunci când Comisia consideră contestația nejustificată, Autoritatea de Supraveghere a AELS poate sesiza Comitetul mixt al SEE, care procedează în conformitate cu articolul 111 din prezentul acord. (c) Atunci când decizia autorității competente dintr-un stat AELS este contestată de un alt stat AELS, Autoritatea de Supraveghere a AELS adoptă o decizie în conformitate cu procedurile stabilite în temeiul articolului 4 litera (d) din Protocolul 1 la prezentul acord. Aceasta informează Comisia despre decizia sa, iar Comisia transmite această decizie statelor membre ale UE. (d) Atunci când decizia autorității competente dintr-un stat AELS este contestată de un stat membru al UE: (i) Statul membru UE prezintă argumentele sale motivate Comisiei. (ii) Atunci când Comisia consideră contestația nejustificată, după consultări și după procedurile corespunzătoare, după caz, aceasta decide să nu transmită contestația Autorității de Supraveghere a AELS și o informează despre decizia sa. (iii) Atunci când Comisia consideră contestația justificată, aceasta o transmite Autorității de Supraveghere a AELS. (iv) Autoritatea de Supraveghere a AELS adoptă o decizie în conformitate cu procedurile stabilite la articolul 4 litera (d) din Protocolul 1 la prezentul acord. (v) Autoritatea de Supraveghere a AELS informează Comisia despre decizia sa. (vi) Atunci când Autoritatea de Supraveghere a AELS consideră contestația nejustificată, Comisia poate sesiza Comitetul mixt al SEE, care procedează în conformitate cu articolul 111 din prezentul acord.» (b) în anexa la prezenta directivă (Procedura de atribuire a numărului de înregistrare menționat la articolul 4), după punctul 2, se inserează următorul punct: «3. Se atribuie următoarele coduri statelor AELS din SEE: 91 Islanda 92 Liechtenstein 93 Norvegia».”